google/wiki40b huggingface dataset:
Gersdorff

Gersdorff on Saksamaalt, tänapäeva Saksimaa liidumaa idaosas ja Brandenburgi lõunaosas asuvast Ülem-Lausitzist pärit baltisaksa aadlisuguvõsa.
Suguvõsa esivanemaks Liivimaal oli Rootsi sõjaväelane, Toolse (1614–1617) ja Padise (1618/19) kindluseülem, kapten Jürgen von Gersdorff, kellele kuulus Laiuse kihelkonnas Rääbise mõis.
4. detsembril 1693 sai Närke ja Värmlandi jalaväerügemendi kortermeister Georg Gersdorff [1628–1709] naturalisatsiooni korras Rootsi aadlikuks ja immatrikuleeriti samal aastal nr 1282 all Rootsi rüütelkonda.
Gersdorffid olid kantud 1745. aastal Eestimaa rüütelkonna ja 29. juulil 1747 ka Liivimaa rüütelkonna aadlimatriklisse nr 67 all.
Worcester (Massachusetts)

Worcester [ ˈwʊstər ] on linn Massachusettsi osariigis Ameerika Ühendriikides, Worcesteri maakonna keskus.
Worcesteris asub läänepoolkera esimene Armeenia kirik Meie Lunastaja Kirik, Clarki Ülikool, samuti Massachusettsi Ülikooli Meditsiinikool.
Aadumäe raudteepeatus

Aadumäe ehk Adomäe oli raudteepeatus (pooljaam) praeguses Lääne-Viru maakonnas endisel Sonda–Mustvee raudteel 35 km (36,20 km) kaugusel Sondast Aadumäe soost kohe idas, Peressaare küla läänepiiril, varasema Aadumäe küla juures. 
Aadumäe oli metsaveo sõlmjaam. 200 m kauguselt hargnes 4,5 km pikkune metsaveo harutee. 
Jaamahoone oli palkidest ning oli mõeldud metsaveo korraldamiseks. 
Jaamas oli kaks jaamateed ning ummiktee metsamaterjali laadimiseks.
Peatus kaotati 1972, kui Sonda–Avinurme raudteelõik suleti.
Progressiivtarind

Progressiivtarind on tarind, mis väljendab oleviku- või minevikuhetkel parasjagu käimas olevat tegevust, kuid hetkelist tegevust märkivate verbide puhul aitab progressiivtarind väljendada tulevikku. Progressiivtarind koosneb olema finiitsest ehk pöördelisest oleviku- või lihtminevikuvormist ja teatud verbivormi mas-vormist ning esineb olemasolulauses. nt Lilled on/olid peenral kasvamas.
Progressiivtarindi kasutamine on eriti levinud reportaažistiilis, nt spordireporterite kõnes.

Eesti keel

Minevikuhetkel parajasti toimuvat tegevust väljendatakse enamasti oleviku või lihtmineviku vormiga, nt Mari sööb/sõi parajasti putru. Seda sama tegevust on võimalik edastada progressiivtarindi abil, nt Mari on/oli putru söömas.
Hetkel toimuvat saab progressiivtarindiga väljendada ainult verbide abil, milles aktiivse kestusega tegevus puudub, nagu toimuma, lamama, kasvama, surisema, helisema, lendama, vulisema jms.
Mingil hetkel toimuv märgib progressiivtarindi mitteaktiivsuse kõrval ainult hetke, ajapunkti, mitte ajavahemikku. Nt Kiili spordihallis oli kell kümme / eile õhtul / esimest päeva toimumas sulgpalliturniir.
Verbide puhul, mis märgivad hetkelist tegevust, nt algama, lõppema, plahvatama, kukkuma jms, osutab progressiivtarind mitte tegevuses olekule, vaid peatselt algava tegevuse eelfaasis olekule, Sulgpalliturniir on lõppemas, Pomm oli plahvatamas. Sellel juhul mõtestub tegevus tulevikulisena ning progressiivtarindit võib ühtlasi käsitleda kui ka ühte tuleviku väljendamise vahendit.
Norra äärmuspunktid

Norra äärmuspunktid on Norra mandriosa, Norra põhiosa ja Norra Kuningriigi kõige põhjapoolsem, kõige lõunapoolsem, kõige läänepoolsem ja kõige idapoolsem punkt (äärmuspunktid).

Kõige põhjapoolsem punkt

Norra (ja ühtlasi Euroopa) mandriosa põhjapoolseim punkt on Nordkinn ehk Kinnarodden Finnmargis Lebesby vallas (71°08'02,4780" N, 27°39'13,6274" E).
Norra põhiosa põhjapoolseim punkt on skäär Magerøya saarel asuva Knivskjelloddeni põhjaotsa juures (71°11'08,5676" N, 20°20'32,29" E). Den Norske Turistforeningi on selle märgistanud millenniumipaiga tähisega, mille avas Vegard Ulvang.
Norra Kuningriigi põhjapoolseim punkt on Rossøya saarel Kirdemaast põhjas (80°49'44,41" N, 20°20'32,29" E).

Kõige lõunapoolsem punkt

Norra mandriosa lõunapoolseim punkt on Lindesnesi poolsaare otsas paiknev neem Nesvardeni juures Lindesnesi vallas Vest-Agderis (57°58'46,2797" N, 7°03'19,1840" E). 21. juunil 2007 pisut pärast kella üheksat hommikul eraldati poolsaar mandrist Spangereidi kanaliga (Spangereidkanalen). Seetõttu kvalifitseeris Statens kartverk poolsaare ümber saareks (ÜRO definitsiooni järgi ei tee inimese kaevatud kanal poolsaart siiski saareks) ning mõnda aega arvati Norra mandriosa lõunapoolseimaks punktiks Odden Skjernøysundeti põhjakaldal Skjernøysundbrua juures Mandali vallas umbes 4 km Mandalist kagus (58°00'12,5993" N, 7°30'47,6893" E). Veebruaris 2008 revideeris Statens kartverk oma otsust ning pidas kuni saare definitsiooni täpsustamiseni jälle Norra mandriosa lõunapoolseimaks punktiks Lindesnesi neeme. Aastal 2009 kinnitati see lõpliku otsusega.
Norra põhiosa ja ühtlasi Norra Kuningriigi lõunapoolseim punkt on Pyseni skäär Mandali vallas (57°57'30,6353" N, 7°33'52,3010" E). Asjaolu, et tegu on Norra lõunapoolseima punktiga, avastas juulis 1987 Søgne valla loodusloo- ja rannakultuuriõpetaja Jostein Andreassen. Saar on 150–200 m lõuna pool varem Norra lõunapoolseimaks punktiks peetud Vestre Kråga või Vestre Krågaøya saarest, mis asub 3,4 km Pysenist lääne pool.

Kõige läänepoolsem punkt

Norra mandriosa läänepoolseim punkt on Vardetangen Lindåsi poolsaarel (Lindåshalvøya) Hordalandis Austrheimi vallas Mongstadist läänes Bergenist loodes (60°48'36,6146" N, 4°56'43,1825" E). Umbes 1995. aastast on see koht tähistatud.
Norra põhiosa läänepoolseim punkt on Holmebåeni laid Norra meres Sogn og Fjordane maakonnas Solundi vallas Utværist põhjas ja Utværi tuletornist edelas, Sogne fjordi suudmest põhjas (61°04'24,0727" N, 4°29'57,0166" E). Kui laidue mitte arvestada, on Norra põhiosa kõige läänepoolsem saar Utvær.
Norra Kuningriigi läänepoolseim punkt on Høybergodden Jan Mayenil (70°51'49,05" N, 9°04'38,86" W).

Kõige idapoolsem punkt

Norra mandriosa idapoolseim punkt on Kibergsneset Finnmargis Vardø vallas Vardøst lõunas (70°17'20,9612" N 31°03'51,5469" E).
Norra põhiosa idapoolseim punkt on Hornøya Vardø vallas Vardøst edelas (70°23'12,6393" N, 31°10'06,9360" E).
Norra Kuningriigi idapoolseim punkt on Kræmerpynten Kvitøya saarel Svalbardis (80°13'45,28" N, 33°30'58,74" E).
Käsukorrapoliitika

Käsukorrapoliitika ehk top-down on ingliskeelne idioom, mis tähistab käsukorda, millele vastandub taotlus lahendada probleeme kodanike algatusel ja üldsuse osalemisel. Käsukorrapoliitika vastandnähtus on altpoolt tulev algatus ehk bottom up.
Käsukorrapoliitika säästva arengu strateegia kontekstis tähendab valitsuse juhtrolli tugevdamist, saavutamaks näiteks soovitavaid eesmärke kiiremini.
Kopsusamblik

Kopsusamblik (Lobaria (Schreb.) Hoffm.) on samblike perekond.
Kopsusamblikud on suure lapiku tallusega samblikud.
57th Street

57th Street on Manhattani tänavajoonestiku üks peamistest rõhtsirgedest teedest, mis kulgeb kahesuunaliselt Midtowni linnaosas loodes Hudsoni äärest kagusse East Riveri äärde. Fifth Avenue ja Eighth Avenue edela-kirdesuunaliste püstsirgete avenüüde vahel jääb tänava kaugus Central Parki haljasalast kahe kvartali kaugusele.

57th Street tänava poolitus

Püstsirge Fifth Avenue poolitab rõhtsirge 57th Street tänava kaheks haruks: West 57th Street ja East 57th Street. Mõlemal tänaval loetakse hoonete numbreid alates avenüüst lähtuvalt, vastavalt läänesuunal Hudsonini ja idasuunal East Riverini.

Maine

57th Street on tuntud mainekate kunstigaleriide, restoranide ja turunduspoodide poolest.
Tänavat kutsutakse kõnekeeles Billionaires' Row'ks, kuna sinna on kerkimas üsnagi luksuslikud ja ülikõrged pilvelõhkujad.
Farsi uudisteagentuur

Ajalugu

Farsi uudisteagentuur asutati 2003. aastal. Uudiseid edastatakse peale pärsia keele ka inglise, türgi ja araabia keeles.

Intervjuu Egiptuse presidendiga

2012. aasta juunis avalikustas Farsi uudisteagentuur intervjuu Egiptuse presidendi Muḩammad Mursīga, kes olevat agentuurile öelnud, et tahab taastada suhted Iraaniga ning "üle vaadata" rahulepingu Iisraeliga. Mursi vaidlustas hiljem intervjuu ehtsuse. Farsi agentuur vastas süüdistusele heliklipiga, mille väitis olevat interjuu ajal tehtud. Araabia meediakanal Al Arabiya tsiteeris hiljem anonüümseks jäänud eksperte, kelle sõnul polnud heliklipis tegemist Mursi häälega.

"Uudislugu" The Onionilt

2012. aasta septembris avaldas Farsi agentuur loo, mille oli saanud Ameerika Ühendriikide satiirilehelt The Onion. Uudisloos seisis, et "valdav enamus maapiirkondades elavatest valgetest ameeriklastest eelistaks tulevastel valimistel Ameerika Ühendriikide presidendile Barack Obamale Iraani presidenti Maḩmūd Aḩmadīnezhādi". Iraani versioon "uudisest" kirjutati maha sõna-sõnalt, sisse jäeti ka väljamõeldud tsitaat väljamõeldud Lääne-Virginia kodanikult, kes ütles, et läheks isegi pesapallimängule pigem Ahmadinezhadiga, kuna "ta võtab riigikaitset tõsiselt ning ei laseks, nagu Obama, geidest meeleavaldajatel endale öelda, kuidas riiki juhtida".
Farsi uudisteagentuur vabandas hiljem oma vea pärast, kuid väitis siiski, et suurem osa ameeriklastest eelistaks ükskõik keda väljastpoolt Ameerika poliitilist süsteemi president Obamale ja Ameerika riigimeestele.

"Ajamasina" lugu

Aprillis 2013 edastas agentuur loo 27-aastasest Iraani leiutajast, kes olevat leiutanud ajamasina, mis aitas inimestel näha tulevikku. Paar päeva hiljem lugu eemaldati ning asendati looga, kus Iraani valitsusametnik väitis, et ühtegi sellist seadet pole registreeritud.

"Tulnukate agenda" lugu

2014. aasta jaanuaris postitas Farsi uudisteagentuur sarja lugusid, kus väitis, et Ameerika Ühendriikide julgeolekupoliitikat juhivad tulnukad. Teates väideti, et tõestust sellele leiab Edward Snowdeni FSB raportist. Väideti, et Ühendriikide valitsuse tööd juhib aastast 1945 salaja tulnukate "varivalitsus".

Salman Rushdie fatva

Veebruaris 2016 oli Farsi agentuur üks neljakümnest Iraani uudisteagentuurist, mis seadis seoses "Saatanlike värsside" juhtumiga üles pearaha Salman Rushdie tabamiseks. Farsi uudisteagentuur lubas Rushdie tapjale 30 000 dollarit.
Bonni konventsioon

Bonni konventsioon (inglise keeles Convention on the Conservation of Migratory Species of Wild Animals, lühend CMS; eesti keelde tõlgitud nt kui Metsloomade rändliikide kaitse konventsioon) on 1979. aastal Bonnis sõlmitud ja 1983. aastal jõustunud rahvusvaheline looduskaitsealane kokkulepe (konventsioon).
Eesti liitus Bonni konventsiooniga 1992. aastal.
Bonni konventsioonil on mitmeid sellega seotud leppeid. Eesti on liitunud EUROBATS-i leppega (nahkhiirte kaitse lepe) ja AEWA leppega (Aafrika ja Euraasia rändveelindude kaitse kokkulepe), ettevalmistamisel on liitumine ASCOBANS-i leppega (Põhjamere ja Läänemere väikevaallaste kaitse kokkulepe).
Bergamo toomkirik

Bergamo toomkirik (itaalia keeles Duomo di Bergamo, Cattedrale di Sant'Alessandro) on Itaalias Bergamo linnas asuv roomakatoliku toomkirik, mis on pühendatud linna kaitsepühakule Bergamo Aleksandrile. Tegemist on ka Bergamo piiskopitooli asukohaga.

Ajalugu

Vähemalt 9. sajandist alates oli Bergamos kaks toomkirikut. Neist esimene oli pühaku arvataval märtrisurma suremise kohal asunud Püha Aleksandri basiilika. Teine oli pühendatud pühale Vincentile ja selle ehitus tänapäevase toomkiriku asukohas oli nähtavasti alanud juba langobardide ajal. Piiskop Giovanni Barozzi andis 15. sajandi keskel käsu Püha Vincenti kiriku ümberehitamiseks; nende plaanide autorsuse on enda nimele võtnud arhitekt ja skulptor Filarete.
Aastal 1561 lõhkusid veneetslased sõjalise otstarbekuse põhjustel maha Püha Aleksandri kiriku, jättes Vincenti kiriku linna ainsaks toomkirikuks. 17. sajandi alguses ühendas piiskop Giovanni Emo kahe vana toomkiriku kanoonikud. Viimaks õnnestus piiskop Gregorio Barbarigol 1697. aasta 18. augustil saada paavst Innocentius XI käest bulla "Exponi nobis", millega moodustati piiskopkonna jaoks üks kapiitel ja piiskopkonda jäi üks toomkirik, mis muudeti Püha Vincenti kirikust Pühale Aleksandrile pühendatud kirikuks.
Aastal 1689 uuendati hoonet arhitekt Carlo Fontana kavandite järgi. Järgmine suurem renoveerimine võeti ette 19. sajandil ja see kulmineerus uusklassitsistliku läänepoolse külje valmimisega aastal 1889.

Interjöör

Toomkiriku põhiplaan on ladina risti kujuline ja sellel on üks lööv.
Toomkiriku esimesel parempoolsel küljealtaril leidub Andrea Previtali maal "Püha Benedictus ja pühakud" (1524) ja kiriku esimesel vasakpoolsel küljealtaril Giovan Battista Moroni maal "Madonna ja laps koos pühakutega" (1576). Kirikust leiab ka Giovanni Cariani maali "Madonna lapsega koos kahe tuviga" ja lõuendeid, sealhulgas teos "Pühakud Firmus ja Rusticus ning Proculus" (1704), mille autorid võivad olla Giambettino Cignaroli ja Sebastiano Ricci.
Toomkiriku apsiidis asuvad Giovanni Battista Tiepolo maal "Piiskop Bergamo Püha Johannese märtrisurm" (1731–1743) ja Carlo Innocenzo Carloni maal "Püha Aleksander". Kiriku peaaltari kujundas Filippo Juvarra. Kiriku kooriruumis leiduvad Johann Karl Sanzi reljeefid.

Baptisteerium

Toomkiriku lähedal asub kaheksanurkne baptisteerium, mille skulptor Giovanni da Campione 1340. aastal Bergamo Santa Maria Maggiore basiilika jaoks rajas. 1650. aastal toimunud suurte ehitustööde käigus baptisteerium lammutati, kuid see hoiti siiski alles ja pandi aastal 1856 kanooniku õuel uuesti kokku.
Hoone sees asuvad Kristuse elu episoode kujutavad bareljeefid, Ristija Johannese kuju ja aastast 1340 pärinev Giovanni da Campione tehtud ristimiskivi.
Baptisteeriumi ülemise tasapinna ümber asetseva sammastiku kohal paiknevad kaheksa 14. sajandist pärinevat voorusi sümboliseerivat kuju.
Tiit Karuks

Tiit Karuks (sündinud 28. juunil 1946 Tallinnas) on eesti ajakirjanik.

Isiklikku

Tiit Karuks on abielus ja tal on kaks tütart.
Võikvere mõis

Võikvere mõis (saksa keeles Woitfer) oli rüütlimõis Tartumaal Laiuse kihelkonnas, hiljem Kuremaa kõrvalmõis Palamuse kihelkonnas. Tänapäeval asub kunagine mõis halduslikult Jõgeva maakonnas Jõgeva vallas.

Võikvere varasem ajalugu

Võikvere küla kuulus varem Saksa ordule. 1454. aastal läänistas ordumeister Johann von Mengede selle Diedrich Vierausile (Virkes, Fircks). Külana on seda mainitud veel 1480. aastal. Seejärel sai sellest Pilistvere kihelkonnas asunud Loopre mõisa osa. 1638. aastal kuulus Võikvere üheksaadramaalise valdusena Loopre mõisnikule Engelbrecht von Kawerile (suri 1658). XVII sajandi lõpul jäi see reduktsioonist puutumata ja 1688. aastal seisis valdus Engelbrecht von Kaweri pärijate nimel. Peamõis Loopre esines samuti 1699. aastal aadlimõisate nimekirjas. Looprega jäi Võtikvere seotuks XVIII sajandi keskpaigani.

Võikvere iseseisva mõisana

Loopre mõisnik Berend Gustav von Kawer (u 1706–1770) müüs Võikvere 1766. aastal assessor Otto Reinhold von Yhrmannile (1720−1780) ja nii sai sellest iseseisev rüütlimõis. Kuna tema pojad surid noorelt, langes mõis tema kahele tütrele: Auguste Johanna von Yhrmannile (1761−1800) ja Dorothea Helena von Yhrmannile (1764−?). 1786. aastal jagasid õed isa pärandi ära ja mõisa omandas õdedest vanem. Laiuse pastori Heinrich Johann von Jannauga naitunud Auguste Johanna müüs mõisa 1794. aastal Johanna Gerdruta von Zeddelmannile (sündinud von Maydell) (1758−1816). Tema pärijad müüsid valduse 1824. aastal Raadi majoraathärrale ja Kuremaa mõisnikule Reinhold Wilhelm von Liphartile (1750−1829); edaspidi oli Võikvere Kuremaa kõrvalmõis.
Jelgava Süüta Neitsi Maarja katedraal

Kirikuhoone

Praegune kirikuhoone ehitati Jelgavasse aastail 1902–1906. Kirik on ehitatud punastest tellistest, sellel on üks suur torn. Nii torni kui ka katust kaunistavad uusgooti stiilile omased elemendid. Hoonel on kolm löövi ja transept. Peasissekäigu kohal asub püha õhtusöömaaega kujutav bareljeef. Katedraali juures asub ka väike aed, samuti kuulub selle juurde kirikla. Katedraalis asub kolm gooti stiilis tammepuust altarit.

Varasem ajalugu

Katedraali koha peal oli varem väike kivist kirik, mis valmis aastal 1630 ja kandis püha Jüri nime. Hoone ehitamist alustas Friedrich Kettler, aga töö ja lõpetamata. Aastal 1639 lubas Jakob Kettler Władysław IV Wazale, et kirik ehitatakse valmis. Tööd lõpetati aastal 1645, aga juba aastal 1661 kaebas kohalik piiskop hertsogile, et kirik vajab remonti. Remont lõpetati aastaks 1715.
Aastail 1672–1773 asus Jelgavas jesuiitide misjonikeskus, mistõttu linna katoliiklaste arv kasvas. Nõnda taotleti aastal 1783 kirikule katedraali staatust ja see palve rahuldati, aga aastal 1798 allutati Kuramaa katoliiklased Vilniuse piiskopkonnale ja katedraalist sai taas tavaline kirik.
Prantsuse revolutsiooni ajal elas Jelgavas kuningas Louis XVIII, kes annetas kirikule briljantidega kaunistatud monstrantsi ja vana maali, mis kujutas ristilöödud Kristust.

Praegune hoone

Aastal 1902 juhtis Jelgava kogudust Kazimirs Jasenas, kes soovis vana hoone asendada uue ja uhke kirikuga. Nii alustas ta raha kogumist ja uue kiriku rajamist. Ehitustööd lõppesid aastal 1906. Uusgooti stiilis hoone ehitati punastest tellistest. Algul kandis ka see kirik püha Jüri nime, aga aastal 1925 pühendati see neitsi Maarjale. Ühtlasi pühitseti valminud kirik ka sisse.
Teise Maailmasõja ajal, juulis 1944, põles kirik maha. Püsti jäid vaid selle välismüürid. Taastamistöid alustati aastal 1950, need viis läbi kohalik kogudus oma jõududega. Üldjoontes lõpetati tööd aastaks 1958, aga sisetöid jätkati veel aastani 1969. Kiriku torn taastati algsel kujul alles aastaks 1992.
Algselt oli tegemist tavalise kirikuga, katedraaliks sai see aastal 1995, kui rajati Liepāja piiskopkond.
All That Remains

Ajalugu

All That Remainsi debüütalbumi väljalase toimus 2002. aastal. Täpsemalt 26. märtsil. Albumi nimeks sai "Behind Silence and Solitude". Bändi esimene album erines järgnevatest, sest esimese albumi muusika ei sisaldanud "puhast vokaali" ning koosnes rohkem melodic death metali elementidest. See oli ka bändi ainuke album koos kitarrist Chris Bartletti ja basskitarrist Josh Stolowitziga. Veidi aega peale debüütalbumi ilmumist üritas All That Remainsi laulja Philip Labonte vokalistiks saada bändi Killswitch Engage. Killswitch Engage'i uueks vokalistiks sai aga Howard Jones ning Philip Labonte jäi All That Remainsi juurde.
Nende teine album, "The Darkened Heart" anti välja 23. märtsil 2004. Album oli oma eelkäijast edukam ning sisaldas ka "puhast vokaali". Sellelt albumilt ilmus kolm singlit. Nendeks olid "This Darkened Heart", "Tattered on My Sleeve" ja "The Deepest Gray". Albumi produtseerijaks oli Killswitch Engage'i kitarrist Adam Dutkiewicz.
Nende kolmas album, "The Fall of Ideals", lasti välja 11. juulil 2006. Produtseerijaks oli taas Adam Dutkiewicz. Seda albumit peetakse nende läbilöögi albumiks, sest selle albumiga siseneti Billboard 200 edetabelitesse ning esimesel nädalal müüdi sellest albumist 13 000 eksemplari. Albumi esiksingliks sai "This Calling". Laul "This Calling" oli ka filmi "Saag III" ("Saw III") soundtrackiks ning laulu video hõlmas kaadreid filmist endast. Lisaks tehti videod lauludele "The Air That I Breathe" ja "Not Alone".
Praegu töötab bänd oma neljanda albumi kallal, mille nimeks saab arvatavasti "Overcome" ning albumi väljalase toimub arvatavasti 2008. aasta suvel. Ühtlasi on see ka bändi esimene album, mille produtsendiks ei ole Adam Dutkiewicz, vaid Jason Suecof.

Praegused

* Philip Labonte – vokaal
   * Mike Martin – kitarr
   * Oli Herbert – kitarr
   * Jeanne Sagan – basskitarr
   * Jason Costa – trummid

Endised

* Chris Bartlett – kitarr
   * Matt Deis – basskitarr (praegu bändis CKY)
   * Josh Venn – basskitarr (praegu bändis She Is A Liar)
   * Mike Bartlett – trummid
   * Colin "Beaulieu" Conway – trummid (praegu bändis Frozen)
   * Shannon Lucas – trummid (praegu bändis The Black Dahlia Murder)
   * Tim Yeung – trummid (praegu bändis Divine Heresy)

Stuudioalbumid

"Behind Silence and Solitude" (2002)
"The Darkened Heart" (2004)
"The Fall of Ideals" (2006)

Singlid

"The Deepest Gray"
"The Darkened Heart"
"Tattered on my Sleeve"
"This Calling"
"The Air That I Breathe"
"Not Alone"
"Six"

DVD

"All That Remains Live" – kollektsioon kahest kontserdist, intervjuud bändiliikmete ja fännidega. Lisaks ka kaadreid lava tagant.
Väikemõisa mõis

Väikemõisa mõis (saksa keeles Kleinhof) oli Karula mõisa poolmõis Viljandi kihelkonnas Viljandimaal. Nüüdisajal jääb mõis Viljandi maakonda Viljandi valda.
Mõis rajati 19. sajandi lõpul. 1904. aastal sai mõisa omanikuks Karula mõisa omanik Alexander von Helmersen.
Mõisa heimatstiilis peahoone valmis 1902. aastal arhitekt Rudolf von Engelhardti projekti järgi.
Elna Kaasik

Elna Kaasik (sündinud 16. novembril 1957) on eesti tekstiilikunstnik.
1983. aastal lõpetas Eesti Riikliku Kunstiinstituudi tekstiili eriala.
1993. aastast töötanud Eesti Kunstiakadeemia õppejõuna.
Olnud Viru VIll OÜ juhataja ja Elnadisain OÜ disainer.
Loonud vaipu ja interjööritekstiilidena kasutatavaid kootud maalilisi kangaid.
Eesti Tekstiilikunstnike Liidu liige ja Eesti Disainerite Liidu liige.
Eesti-Jaapani Assotsiatsiooni juhatuse liige (varem direktor ja asepresident).
Maie Rooneem

Haridus

Ta lõpetas 1951. aastal Eesti NSV Riikliku Kunstiinstituudi sisekujunduse erialal.

Töö

Maie Rooneem töötas Eesti Tööstusprojektis algul sisearhitektina ja hiljem juhatajana.

Perekond

Aleksander Illi oli Maie Rooneeme vend.
Tema abikaasa oli raamatukunstnik ja kirjastustegelane Henn Rooneem, lapsed Enn Rooneem ja Tiina Saago.
ResearchGate

ResearchGate on suhtlusportaal teadlastele ja kraadiõppuritele. 
Sarnane teadlastele mõeldud suhtlusvõrgustikuportaal on ka Academia.edu, mis on oluliselt suurem ning kus on veidi suurem rõhk pandud lähedaste huvidega teadlaste ja teadustekstide suunatud otsimisele-leidmisele.
ResearchGate on saanud tugevat kriitikat mõõdikute osas, millega kasutajaid märgitakse.
Devolutsioonisõda

Devolutsioonisõda (24. mai 1667 – 2. mai 1668) oli sõda Louis XIV aegse Prantsusmaa ja Habsburgide Hispaania vahel, mis leidis aset Hispaania Madalmaades. See lõpetati Aacheni rahuga.
Jemgum

Ajalugu

Jemgumis toimus 21. juulil 1568 Jemmingeni lahing, mis oli Kaheksakümneaastase sõja varajane sündmus, kus Hispaania armee võitis Hollandi mässajate armeed, mida juhtis Lodewijk van Nassau.
Žemaitija

Žemaitija (žemaidi keeles Žemaitėjė; nimetatud ka Žemaitia) on ajalooline ja etnograafiline piirkond Leedu lääneosas Žemaitija kõrgustikul. Muust Leedust eraldatud jõgederohke Kesk-Leedu madalikuga.
Suuremad keskused: Šiauliai, Telšiai, Leedu ajaloolises piirkonnas Žemaitijas elasid balti hõim žemaidid.
West (laev)

West oli Venemaa hüdrograafialaev, mis Teise maailmasõja ajal kohandati miiniveeskajaks ja kuulus Balti laevastikku.

Ajalugu

Laev ehitati 1939. 
27. juunil 1941 sattus laev Hari kurgus meremiinile ja uppus. 
Laevavrakk avastati 1979. See asub Hari kurgu suul. Vrakk on arvele võetud Eesti kultuurimälestisena.
Dixie Lily

"Dixie Lily" (eestikeelse pealkirjaga "Valge aurik") on Elton Johni ja Bernie Taupini laul. Laul on avaldatud Elton Johni 1974. aasta albumil "Caribou".
Kuigi Elton John seda laulu ise singlina ei avaldanud, ilmus see singlina veel sellel samal 1974. aastal, seda USA kantrilaulja Roy Drusky esituses.
Eestikeelsed sõnad kirjutas laulule Heldur Karmo ja selle laulis tuntuks Jaak Joala.
Golfi suurturniirid

Ajalugu

Algselt kuulusid suurturniiride hulka 2 Briti turniiri (The Open Championships ja The Amateur Championships) ning 2 USA turniiri (The U.S. Open ja The U.S. Amateur). Muutuse tõid Mastersi turniiri alustamine 1934. aastal ning professionaalse golfi populaarsuse kiire kasv 1940.–1950. aastatel. Ei olegi täpselt teada, millal täpselt muutus toimus, kuid üks võimalik pöördepunkt on 1960. aasta ning Arnold Palmeri edu aasta alguses. Pärast võite Mastersil ja US Openil viitas Palmer, et kui tal õnnestuks võita ka British Open ja PGA Championships samal aastal, siis teeks ta sarnaselt Bobby Jonesiga (ainuke, kes on võitnud 4 suurturniiri samal aastal – 1930) suure slämmi. Sealt alates on suurturniiride tähtsus meeste professionaalses golfis järjest kasvanud ning seal saavad 4 korda aastas kokku ala absoluutsed tipud.
Sedaan

Sedaan on nelja uksega ning kahe või kolme  istmereaga kinnine sõiduauto.